กสิกรไทยเตรียม 6 หมื่นล้านปล่อยกู้เอสเอ็มอี
ธนาคารกสิกรไทย เด้งรับมาตรการรัฐ เตรียมปล่อยกู้ให้เอสเอ็มอีสู้วิกฤต วงเงิน 6 หมื่นล้านบาท ภายในสิ้นปีนี้
17 ก.ย. 2558

ธนาคารกสิกรไทย เด้งรับมาตรการรัฐ เตรียมปล่อยกู้ให้เอสเอ็มอีสู้วิกฤต วงเงิน 6 หมื่นล้านบาท ภายในสิ้นปีนี้
นายพัชร สมะลาภา รองกรรมการผู้จัดการ ธนาคารกสิกรไทย เปิดเผยว่า ธนาคารเตรียมวงเงินปล่อยกู้เอสเอ็มอีรวม 6 หมื่นล้านบาท โดยแบ่งเป็น 3 หมื่นล้านบาทเป็นวงเงินจากโครงการสินเชื่อดอกเบี้ยต่ำ (ซอฟท์โลน) จากธนาคารออมสิน และการค้ำประกันสินเชื่อจากบรรษัทประกันสินเชื่ออุตสาหกรรมขนาดย่อม (บสย.) ส่วนอีก 3 หมื่นล้านบาท เป็นวงเงินส่วนของธนาคารที่จะปล่อยเพื่อช่วยเหลือเอสเอ็มอีเพิ่มเติม
อย่างไรก็ดี  ก้อนแรก 2,000 ล้านบาท เป็นส่วนที่ธนาคารมีมาตรการช่วยเหลือช่วงเศรษฐกิจซบเซาเพิ่มเติม ในการเพิ่มเงินทุนและเสริมสภาพคล่องแก่เอสเอ็มอีในรูปแบบเงินกู้ หรือวงเงินเบิกเกินบัญชี (โอดี) โดยปล่อยกู้สูงสุด 30 ล้านบาทต่อราย คิดอัตราดอกเบี้ยคงที่ต่ำสุด 4% นาน 6 เดือน ลูกค้าที่สนใจสามารถเข้าร่วมมาตรการของธนาคารได้ภายใน 31 ธันวาคม 2558
"มาตรการนี้เป็นมาตรการเสริมที่ธนาคารต้องการจะช่วยให้เอสเอ็มอีมีเงินทุนในการดำเนินธุรกิจในช่วงเศรษฐกิจซบเซา เพื่อช่วยบรรเทาภาระทางการเงินของลูกค้าและให้ลูกค้ามีทางเลือกในการใช้วงเงินที่เหมาะสมกับความต้องการของธุรกิจ" นายพัชร กล่าว
สำหรับสถานการณ์ลูกค้าเอสเอ็มอีของธนาคารหลายธุรกิจยังไปได้ดี เช่น กลุ่มรับเหมาก่อสร้าง และค้าวัสดุก่อสร้าง โดยเฉพาะในกลุ่มที่รับงานกับภาครัฐยังมีแนวโน้มที่สดใส ส่วนธุรกิจท่องเที่ยวยังประคับประคองตัวเองไปได้ คาดว่าจะกลับมาคึกคักอีกครั้งในช่วงไฮซีซั่น ขณะที่ภาคเกษตรทรงตัว สินค้ายังมีความต้องการในตลาด แต่อาจประสบปัญหาผลผลิตตกต่ำและราคายังไม่ดีขึ้นมากนัก
ทั้งนี้ ธนาคารกสิกรไทยช่วยเหลือผู้ประกอบการมาอย่างต่อเนื่องเกือบ 2 ปี โดยสิ้นมิ.ย. ที่ผ่านมา มียอดสินเชื่อคงค้างของลูกค้าเอสเอ็มอีที่ธนาคารช่วยเหลือประมาณ 8 หมื่นล้านบาท และในช่วง 7 เดือนแรก ธนาคารมียอดปล่อยสินเชื่อใหม่ 138,591 ล้านบาท ทำให้ยอดสินเชื่อรวมสิ้นก.ค. อยู่ที่ 561,659 ล้านบาท เติบโต 4%